Favoriserer de private spillere

Zenia Stampe mener, at aftalen, som blandt andet fritager digitale nyhedsmedier for moms for at give dem bedre indtjeningsmuligheder, i meget gøj grad favoriserer det private marked.

- Der går en rød tråd igennem hele medieaftalen, der handler om, hvordan man styrker de kommercielle aktører. Man begrænser DR ved at spare, men også ved at skrive meget klart, at DR ikke må konkurrere med de kommercielle aktører, underforstået at DR ikke må beskæftige sig med brede formater til familien Danmark.

Læs også : Partier bag medieaftale: Digitale medier får det nemmere

- Når man begrænser DR, så er det netop for at give mere plads til TV3 og Netflix. Når man også indfører reklamefinansiering på public service, så handler det også om at forkæle virksomhederne og give dem nye måder at promovere og afsætte deres varer på. Jeg synes slet ikke, det hører hjemme, at man skal tvangsfodres med reklamer, når man har betalt for public service, siger Zenia Stampe.

Danskerne kan se frem til færre danskproducerede nyheder, drama, dokumentar og børnetv. Det er den helt forkerte vej at gå i en tid, hvor dansk medieindhold er i international konkurrence. Mogens Jensen (S), kultur- og medieordfører.

Svækker dansk sprog og kultur

Spørger man aftaleparterne vil de ikke se medieaftalen som en svækkelse af dansk indhold, idet den for eksempel indeholder flere midler til regionale og lokale medier, en ny radiokanal med fokus på kultur - herunder klassisk musik, en ny tv-kanal med kultur og folkeoplysning og en forøgelse af public service-puljen til 101 millioner kroner, som DR dog ikke kan søge.

Både S og R synes, at udsigten til et løft af de regionale og lokale medier er positive takter fra regeringens side.

Men socialdemokratiets kultur- og medieordfører, Mogens Jensen, mener, at aftalen svækker dansk sprog og dansk kultur.

Mogens Jensen siger ikke konkret, hvad han vil ændre i medieaftalen, hvis partiet vinder regeringsmagten. Men danskerne har ikke behov for mindre danskproduceret indhold, siger han.

Læs også : Radio24syv-chef: Svært at se logikken i at splitte os op